Papersnake/gushiwen huggingface dataset:
题庚午同年通州冯甘浦采樵图
姚鼐（清代）

草屦担樵入乱峰，写图犹是少时容。低回五十馀年梦，柯烂青山不可逢。
道中登岭
赵汝绩（宋代）

惭愧轻舆寄仆肩，蛇蟠小径入层巅。
升高但觉少平地，视下方知在半天。
尺垅寸田皆石级，堵墙椽屋即人烟。
客程到此更风雪，闻一禽声恐杜鹃。
春日即事 其一
沙琛（清代）

天柱一峰出，今朝应是晴。崖阴翻瀑雪，云气曳松声。

茅舍稀人事，山田带石耕。荒涂难可憩，林壑慰饥行。
折杨柳七首（第一、二、四首一作王贞白诗）
段成式（唐代）

枝枝交影锁长门，嫩色曾沾雨露恩。

凤辇不来春欲尽，空留莺露到黄昏。

水殿年年占早芳，柔条偏惹御炉香。

而今万乘多巡狩，辇路无阴绿草长。

玉楼烟薄不胜芳，金屋寒轻翠带长。

公子骅骝往何处，绿阴堪系紫游缰。

嫩叶初齐不耐寒，风和时拂玉栏干。

君王去日曾攀折，泣雨伤春翠黛残。

微黄才绽未成阴，绣户珠帘相映深。

长恨早梅无赖极，先将春色出前林。

隋家堤上已成尘，汉将营边不复春。

只向江南并塞北，酒旗相伴惹行人。

陌上河边千万枝，怕寒愁雨尽低垂。

黄金穟短人多折，已恨东风不展眉。
山居 其一
冯昌历（明代）

幽居无一事，静者意常閒。竹院何人到，柴门昼亦关。

蝉声深树里，秋色古松间。坐待空林月，迢遥出远山。
宿嵩前
吕本中（宋代）

火云如鹏骞，簸翮赴山谷。独含片雨归，故故喧涧竹。

野亭桂空起，入夜鸟争宿。我行亦已殆，况此弛担仆。

倒床不复呼，烂熳听自足。人生浪游世，世网未易触。

好学还山云，终焉宿幽独。
杨花
沈辽（宋代）

岛夷三月不知春，唯有杨花似故人。老大相逢何可语，满头白发不胜嚬。
奉和简文帝山斋诗
徐陵（南北朝）

架岭承金阙。
飞桥对石梁。
竹密山斋冷。
荷开水殿香。
山花临舞席。
冰影照歌床。
村居书事
陆游（宋代）

困厄难希饱暖家，未妨随事作生涯。
白盐赤米已过足，早韭晚菘犹恐奢。
鸭放竞浮新涨水，牛归正及暝栖鸦。
年逾七十方辞禄，敢望高人挂齿牙。
栗里华阳窝辞 筑层楼辞
王质（宋代）

楼愈高兮世愈遥，平壤兮层霄。松遇风风遇松兮，信美而弗超。

笙籁兮云陂，波涛兮雪川。梦已隔而弗闻兮，矧浮尘之入飞烟。

楼安得兮袤阜，松安得兮穹岩。大分有终兮大空无终，斯时有群仙之是从兮，它时无一人之与同。
骤雨
胡仲弓（宋代）

神龙奋头角，顷刻致风雷。
云逐溪南去，雨从山北来。
炎凉分枕簟，洒落满楼台。
物物绋沾足，余膏及草莱。
读史
鲍溶（唐代）

鬼书报秦亡，天地亦云闭。赤龙吟大野，老母哭白帝。

苍苍无白日，项氏徒先济。六合已姓刘，鸿门事难制。

坑降嬴政在，衣锦人望替。宿昔见汉兵，龙蛇满旌棨。

始矜山可拔，终叹骓不逝。区区亚父心，未究天人际。

萧张马无汗，盛业垂千世。
走笔询家兄山中潴水复满几尺
陈子升（明代）

不厌山中水，冬寒更几深。激流康乐咏，魏阙子牟心。

牛马虚遥涘，鸳鸯下众禽。乘车堪借问，渔父有拿音。
陶山十咏和邓牧心·上下二镬
林景熙（宋代）

元非铸冶自成湾，乌兔烹煎那得闲。
却问黄粮几番熟，不知沸鼎在人间。
即事
陆游（宋代）

幽鸟呼人出睡乡，层层露叶漏朝阳。
临池只欲消残醉，无奈鹅儿似酒黄。
初冬客怀
王留（明代）

傍涧诛茅十亩宫，主人闲即往山中。
药苗饱雨分畦绿，枫叶酣霜合坞红。
半夜樵歌寒趁月，六时僧磬响因风。
如今徙倚都门望，冻草僵沙是处同。
张坦公擢少司空北上
谷应泰（清代）

楼船北指少司空，三月江南听去鸿。谋国上书惟贾傅，救时入洛看温公。

幸陪禄食旬宣久，怅望莺花去住同。何日皇州春色里，鸣珂紫陌一相逢。
封川县次韵典簿牛士良
张以宁（明代）

记取今年重九日，封川水驿挂帆过。秋风岭外黄花少，暮雨尊前白发多。

起接野僧谈梵典，卧听溪子和蛮歌。少游款段成何事，至竟男儿是伏波。
秦中
沈永令（清代）

深秋沙草马长嘶，塞柳千条覆曲堤。水落渭河诸派合，天围华岳万峰低。

旧游金谷云烟散，故国铜驼枳棘迷。紫气近来东望满，函关何用一丸泥。
郊庙歌辞。周郊祀乐章。昭顺乐
佚名（唐代）

云门孤竹，苍璧黄琮。既祀天地，克配祖宗。

虔修盛礼，仰答玄功。神归碧落，神降无穷。
送同年张正臣赴海陵幕
强至（宋代）

早年登甲选，从事又东藩。
地与淮流绝，城连海气昏。
好山供健笔，暇日乐清樽。
多著太平策，归来奏帝阍。
送杨廷芳 其二
张栻（宋代）

昔人忘言处，可到不可会。还须心眼亲，未许一理盖。

辞章抑为馀，子已得其最。当知邹鲁传，有在文字外。
清平乐
张元干（宋代）

明珠翠羽。小绾同心缕。好去吴松江上路。寄与双鱼尺素。

兰桡飞取归来。愁眉待得伊开。相见嫣然一笑，眼波先入郎怀。
楚汉两城
王冕（元代）

楚汉英雄今寂寞，两城相倚旧封疆。
荒台落日酣红叶，古墓秋封老白杨。
岂是有为增感慨？便令无事亦凄凉。
徘徊望尽东南地，芦苇萧萧野水黄。
义方堂瞻先贤遗像
丘葵（宋代）

三十六宫中，手探足还蹑。
一元十二会，理乱在自睫。
我欲从先生，□□□□□
春雨复寒遣怀
陆游（宋代）

去日堂堂挽不回，新年又傍鬓边来。
雨声欲作海棠祟，书卷只为春睡媒。
村舍瘦蔬供薄酒，地炉微火伴残灰。
浩然忽起金鞭兴，漾水嶓山安在哉！
五君咏五首。魏齐公元忠
张说（唐代）

齐公生人表，迥天闻鹤唳。清论早揣摩，玄心晚超诣。

入相廊庙静，出军沙漠霁。见深吕禄忧，举后陈平计。

甘心除君恶，足以报先帝。
感寓
刘弇（宋代）

西山有灵丸，五色发光耀。饵之生羽翰，可以后天老。

庄杨掷斗生，宇宙决笼罩。往逢洪崖生，揖我顾我笑。

手披真形图，持杵剖丹灶。竦身跂云烟，一息仅不到。

终为俗骨累，凛凛惊头葆。咄嗟魏文帝，空悲迹如扫。
勿向
韩淲（宋代）

勿向閒中懒却身，自家志意要精明。书来眼下休粗看，事过手时多错行。

血气易令人喜惧，功名徒使我衰荣。青山绿水虽潇洒，莫被清虚误一生。
南浦客邸
华岳（宋代）

南浦半月雨，溪流暗没沙。
断桥虹散绮，拍岸雪飞花。
孤馆客无梦，短蓬人未家。
何如拥红日，照我上筠车。
咏史上·武帝
陈普（宋代）

生子曾知置齐鲁，自身却爱受何罗。
六鳌不戴林光瑟，覆辙相寻似火蛾。
秋日有感 其一
黄裳（宋代）

秋来犹寄一涯天，叶叶秋声似去年。可惜良辰长在客，不堪孤馆更闻蝉。
贬乐城尉日作
张子容（唐代）

窜谪边穷海，川原近恶谿.有时闻虎啸，无夜不猿啼。

地暖花长发，岩高日易低。故乡可忆处，遥指斗牛西。
题严子陵钓台二首
陈著（宋代）

方信先生大有功，光皇只是暂时雄。
东都二百年名节，全在桐江一钓风。
梅
释行海（宋代）

玉神何事带红绡，未让胭脂与杏桃。
天下更无清可比，湘累不敢和离骚。
李道人家山图
麻九畴（金朝）

见说高斋住太行，溪山襟带古祠堂。圭桐叶落周家雨，铁树根祠晋国霜。

烽火不堪耕夜月，画图犹可挂残阳。自怜不及汾州雁，春去秋来过石梁。
艮岳百咏 梅岭
李质（唐代）

雪林横夜月交光，万壑风来处处香。圣主乾坤为度量，包藏曾不限遐荒。
玉蹄騧
杨维桢（元代）

银脑玉蹄騧，金鞭问妾家。窗开桃叶渡，小艇在荷花。
自箴
范成大（宋代）

有对易成畛域，无情那有从违。
痴人妄认逆境，平地自生铁围。
白傅病犹牵爱，晃公老未断嗔。
莫问是情是性，但参无我无人。
俗物汨陈大好，家奴倒迕何诛。
泡幻初无典要，光阴况已桑榆。
盘居六章
项安世（宋代）

行止盘盘，其乐孔多。
请以是居，子如之何。
乙丑秋七月奉命册封琉球旋擢右赞善纪恩 其一
赵新（清代）

龙节欣逢八度颁，仰邀华选到清班。波涛极目瞻三岛，风物从清数百蛮。

先世陇阡荣墓表，故人文宴话乡关。澄澜东望都如镜，旧志荒唐总可删。
陆象山先生墓
黄矩（宋代）

西风匹马驻邮亭，茅屋鸡鸣尚未醒。
野寺秋声三径竹，石桥云气一潭星。
寒欺短褐霜华白，水落平田野蔓青。
师友家传今寂寞，欲移文字问山灵。
又和李世美再题步云亭
韦骧（宋代）

峣峣气势压南闽，彷佛鹏程近紫氛。女堞却依丹槛底，翚檐迥与碧霄分。

融樽有地留清景，阮屐无时蹴乱云。引脰更劳西北望，子牟驰恋继朝曛。
次韵前人见寄
赵抃（宋代）

阻奉交朋宴赏欢，杏林春发圣师坛。诗筒把玩初藏袖，铃阁吟师为整冠。

不啻梦昏惊玉磬，正如沈痼得金丹。夜来月下闻韶濩，并奏清音彻广寒。
宫词 其七
赵佶（宋代）

玉宇珍庭夜未央，月移花影上回廊。精神勤祷祗民福，耿耿晴空霭露香。
安德山池宴集
上官仪（唐代）

上路抵平津，后堂罗荐陈。缔交开狎赏，丽席展芳辰。

密树风烟积，回塘荷芰新。雨霁虹桥晚，花落凤台春。

翠钗低舞席，文杏散歌尘。方惜流觞满，夕鸟已城闉。
冻禽
梅尧臣（宋代）

高树绕吾庐，薄暮烟气重。
将栖立傍巢，已振窥落氄。
有来同卉枝，亦各不偎拥。
飕飕阴风寒，夜雪岂无恐。
玉楼春
辛弃疾（宋代）

渠摄郡时事

往年茏葱堂前路。路上人夸通判雨。去年拄杖过瓢泉，县吏垂头民笑语。

学窥圣处文章古。清到穷时风味苦。尊前老泪不成行，明日送君天上去。
赞浦子
毛文锡（五代）

锦帐添香睡，金炉换夕薰。懒结芙蓉带，慵拖翡翠裙¤

正是柳夭桃媚，那堪暮雨朝云。宋玉高唐意，裁琼欲赠君。
都督王公阅兵海上歌 其一
李云龙（明代）

东风吹动碧油幢，帝遣嫖姚视海邦。猎猎云旗过郁水，嘈嘈雷鼓动珠江。
上巳与江晦叔游城西
孔武仲（宋代）

禁园灵沼酿风光，恩许游人人醉乡。
天上仙葩迷阆苑，月中清气泻银潢。
觞浮曲水青春暮，人在瀛洲白日长。
却望宜秋指归路，觚棱金碧正斜阳。
三五七言
李白（唐代）

秋风清，秋月明，
落叶聚还散，寒鸦栖复惊。
相思相见知何日？此时此夜难为情！
题壁
赵友直（宋代）

三北谁人知管仲，五湖何处觅陶朱。
壁间遗墨还堪睹，吊罢灵魂一束刍。
次韵张应龙见赠长句
王安中（宋代）

深居听客谭西山，舌端崷崒生层峦。山形卓荦尚可想，客趣超诣何由攀。

漳颍空回自不韵，梦涉山涧波旋环。但携云根万窍碧，归置毛颖陶泓间。

客真与山欲争秀，烟霞气足词高闲。我亦良非适俗者，分山一半同君还。
陆务观病弥旬仆不知也佳篇谢邻里次韵自解
周必大（宋代）

闭户十日雨，陆居如坐舫。
吾身固已困，未省子疾状。
昨朝拜床前，不敏只自怆。
萧然维摩几，高谢桓荣帐。
是身本何有，更虑不已恙。
全人豆肩肩，大瘿谁甕盎。
掷杯蛇自去，静耳蚁为谅。
乃知阅肘后，未免信纸上。
大哉横气机，寄此语清壮。
我虽问疾晚，可以无怅怏。
赠屠文厚侍御清戎南广
湛若水（明代）

霜旌一夜发，五岭已全摇。馀事清戎外，秋风待举雕。
赠大司成吕泾野先生之京诗
湛若水（明代）

揽辔即长途，立马凤城隅。踟躇问赠言，赠言足闻欤。

吾闻虚受人，所以实若虚。君看大海水，万壑皆争趋。

又看大空广，万物皆含敷。大禹拜昌言，舜善与人俱。

夫子三人行，商也亦起予。我生之初似太虚，我生之后形骸拘。

昔为天上云，今为井中鱼。圣途万里远，君乘千里驹。

追风与逐电，淩厉信所如。璧水照心圆，皋比拥高居。

三千青衿子，六馆春风初。岂无起予者，温故维新图。

敩学贵知新，不尽世师模。
过虾蟆泉
袁说友（宋代）

平生一壑清濯裳，爱泉谨护如堤防。
酌饮爰至虾蟆涪，水经第四源流长。
天教神禹使壬甲，幻得蟾蜍半山压。
建瓴泻出沆瀣清，底事汗流犹背浃。
惠山车马松江舟，两泉寒冽天下求。
不知此水更奇品，世间实处多名浮。
四月十一日与妇小酌玉莲花前有感
陈著（宋代）

西湖西山坡，水乐洞之恻。
有池当轩绿，有花当夏白。
风润脉柔茎，午芳擅正色。
方来玉八瓣，圆中珠一的。
曾携真率杯，相看契清閴。
主人自城居，会与乘閒客。
回头一十年，今日为何日。
窗前小盆池，又见此花发。
花于我何心，我见花自恻。
老妻颇解事，一笑复太息。
胡为不自知，君已八十一。
洛阳白牡丹，杨家红芍药。
魂梦且不到，何独□怀昔。
□□垂头答，风雨天昏黑。
唐元素求题石斋小楷孝经
郑孝胥（清代）

石斋自视千载人，馀事卓荦皆绝伦。晋贤风流所不耐，安能媚世书洛神。

平生尊经复守道，《孝经》百本为世珍。五孝五诗实错简，妙解谛当义乃伸。

舍经论书亦无匹，用意严重趋艰辛。此书此人等劲烈，何异地上行麒麟。

涉江无意忽得此，自讶暴富非长贫。但当持此一当百，他人纵美难并陈。
蝶恋花（秋莺）
张炎（宋代）

求友林泉深密处。弄舌调簧，如问春何许。燕子先将雏燕去。凄凉可是歌来暮。

乔木萧萧梧叶雨。不似寻芳，翻落花心露。认取门前杨柳树。数声须入新年语。
宁宗郊前朝献景灵宫二十四首
真宗（宋代）

璇庭烂景，紫殿流光。
礼洽乾回，福应日昌。
圣系庞鸿，景命溥将。
德茂功成，率祀无疆。
鹧鸪天·斗鸭池南夜不归
晏几道（宋代）

斗鸭池南夜不归，
酒阑纨扇有新诗。
云随碧玉歌声转，
雪绕红琼舞袖回。
今感旧，欲沾衣，
可怜人似水东西。
回头满眼凄凉事，
秋月春风岂得知。
田园 其七
徐瑞（宋代）

寒溪横略彴，窄径通村墟。樵夫下山来，俗气鄙且粗。

野花鬓阑斑，蓝缕寒无襦。卖薪招我饮，醉倒相携扶。

明日复入山，真乐孰尔如。
和马宜州卜居七首·白莲池
王炎（宋代）

处士幽居安在，荷花十里西湖。
无谓一池褊小，以人为重何殊。
风霜
陆游（宋代）

天上风霜惨，人间日月遒。
江湖南北雁，原野雨晴鸠。
莽苍新阡陌，凋零旧辈流。
惟应赤藤杖，伴我送悠悠。
嘉禾百咏 其一○○ 符姥瑞竹
张尧同（宋代）

一幅霜缣外，青青出自然。天机何敢议，珍重白衣仙。
连日祷雨犹未应也数语漫述皇恐之意呈簿尉
虞俦（宋代）

谁令旱魃逞神奸，怅望西畴一雨悭。
日永六龙方缓辔，天高九虎政当关。
不论赋入令难办，见说流移昔未还。
地上小臣真虮蝨，祷祈无效只惭颜。
舟中戏书
陆游（宋代）

平生万事付之天，百折犹能气浩然。
试问软尘金络马，何如柔橹月侵船？英雄到底是痴绝，富贵但能妨醉眠。
三百里湖随意住，人间真有地行仙。
题句容酒肆壁
李天子（宋代）

青裙白面哄挑菜，茅舍竹篱疏见梅。
春事隔年无信息，一声啼鸟唤将来。
题梅窗啸月图
蒲寿宬（宋代）

梅花纸帐梦，耿耿欲宵残。
何处幽人啸，一窗明月寒。
素光流肺腑，清响动岩峦。
拥膝无言语，归来意自叹。
怀寄周元翁十首之
贺铸（宋代）

周郎贯江华，而复厌湖湘。
我亦非乐此，西归计茫茫。
颓年抱沈非，生理岂得长。
後期真何时，存殁两莫忘。
怀君辄赋诗，落笔联十章。
它年一掩卷，为我涕浪浪。
书所见
金武祥（清代）

世人好学仙，辟谷绝火食。餐松与茹芝，飞升可白日。

繄昔盘古时，本食草木实。及夫燧人氏，始教烹饪热。

未闻燧人前，尽得长生诀。茫茫三神山，仙人究谁识。

天地妙循环，有生必有灭。即擅不死方，造物亦所疾。

惟有太古人，沕穆本凝一。人皆享遐龄，何有仙凡别。

常言人善恶，冥报尤昭昭。人生所行事，纤屑无能逃。

未知几阎罗，诛赏地府操。事苟一一判，冥司亦太劳。

人心且难测，安能察秋毫。而况天好生，阴律何纷淆。

旨哉吾儒言，祸福祇自招。此气所感应，其理本不遥。

且莫致穷诘，此说非一朝。亦寓劝惩意，成见不必胶。
偈颂一百零一首
释慧性（宋代）

要入牯牛队，还披水牯皮。
全身行异类，拽把又牵犁。
送杨梅
释宝昙（宋代）

午树碧云合，星虚紫微垣。
赤肌风露香，绕齿冰雪温。
六月瘴雾湿，荔枝照黄昏。
江乡有此族，亦堕梅雨村。
白日走岩谷，红尘倾市门。
相如有酒渴，取密倾银盆。
一赏风味足，无使妨盘飧。
偈颂四十二首
释祖先（宋代）

兴化打克宾，猛虎蓦腰骑。
养子不及父，家门一世衰。
宫词 其三十八
赵佶（宋代）

齐警开场设鼓钲，雷霆凛凛奏严声。通宵环卫无哗语，惟听鸡人巧唱更。
辞免不允蒙恩遣中使降赐趣行不获已受命二首 其一
李纲（宋代）

圣主隆恩雨露颁，特迂星使下天关。自嗟犬马虽衰疾，敢避朝廷正急难。

龚遂有心安渤海，谢安无计恋东山。中原恢复吾何敢，且与君王镇百蛮。
题邵公禅院（一作冬日题邵公院）
刘得仁（唐代）

无事门多掩，阴阶竹扫苔。劲风吹雪聚，渴鸟啄冰开。

树向寒山得，人从瀑布来。终期天目老，擎锡逐云回。
观从吾登炉峰绝顶戏赠
王守仁（明代）

道人不奈登山癖，日暮犹思绝栈云。岩底独行窝虎穴，峰头清啸乱猿群。

清溪月出时寻寺，归棹城隅夜款门。可笑中郎无好兴，独留松院坐黄昏。
用何玄之韵寄何叔敬兼柬刘子博
邓雅（元代）

渺然离思萦烦襟，思君子兮在云林。吹箫石上老蛟舞，采药云云幽鸟吟。

亭台有酒秋月白，门巷无尘春草深。因风为问刘子博，学有馀閒时见临。
春暮思平泉杂咏二十首。自叙（非尚子遍游五岳）
李德裕（唐代）

五岳径虽深，遍游心已荡。苟能知止足，所遇皆清旷。

七十难可期，一丘乃微尚。遥怀少室山，常恐非吾望。
送王生西游
密璹（金朝）

紫陉仙人今渊云，骑风御气七尺身。丈夫耻与哙等伍，故作野鹤昂鸡群。

往年书剑游梁日，咳唾中间满珠璧。温子徒劳手八叉，苏老犹迷日五色。

慨然拂袖游嵩阳，西南陌上书传香。仲宣堂堂舍我去，举杯却愁愁更长。

去程相近黄花节，三十六峰如玉列。龙门枫叶堕红绡，洛浦芦花舞晴雪。

勋名细事犹秋毫，政可痛饮读离骚。天津月照紫绮裘，缑岭风吹青玉箫。

我无羽翼随君起，浩歌相送秋光里。凭高西望青茫茫，落日无情下寒水。
减字木兰花·荔枝
苏轼（宋代）

闽溪珍献。过海云帆来似箭。玉座金盘。不贡奇葩四百年。
轻红酽白。雅称佳人纤手擘。骨细肌香。恰是当年十八娘。
观中桃花次友人韵
杨公远（宋代）

琳宫深处小桃红，当日玄都事已空。
今见花开浑似旧，不知又隔几春风。
寄梅处士
张籍（唐代）

扰扰人间是与非，官闲自觉省心机。六行班里身常下，

九列符心事亦稀。市客惯曾赊贱药，家僮惊见著新衣。

君今独得居山乐，应喜多时未办归。
次虞枢密九日登高韵
王质（宋代）

满拟重阳醉菊觞，花时多已过重阳。年来莫是无知己，未遇渊明不肯香。
仲春漫成绝句
明泰（清代）

芳草依依没旧痕，望中新柳识山村。余寒任在东风里，燕子来时不闭门。
读东方朔传
林大钦（明代）

达人无不可，于世若游云。能与尘俗并，而不撄垢氛。

昂藏入君尘，浪谑金马春。要君输玉帛，醉酒若为伦。

纵横真琐琐，剖心何如我。得意傲尧天，微言寄青琐。

予无混世姿，行止尚规规。相期在何处，石室紫芝涯。
商州客舍
孟郊（唐代）

商山风雪壮，游子衣裳单。四望失道路，百忧攒肺肝。

日短觉易老，夜长知至寒。泪流潇湘弦，调苦屈宋弹。

识声今所易，识意古所难。声意今讵辨，高明鉴其端。
游泰山六首 其六
李白（唐代）

朝饮王母池，暝投天门关。独抱绿绮琴，夜行青山间。

山明月露白，夜静松风歇。仙人游碧峰，处处笙歌发。

寂静娱清晖，玉真连翠微。想象鸾凤舞，飘飖龙虎衣。

扪天摘匏瓜，恍惚不忆归。举手弄清浅，误攀织女机。

明晨坐相失，但见五云飞。
送鍊师张铭新归上清
王恭（明代）

羽人重周游，踪迹半天下。渡海窥蓬壶，寻云历嵩华。

朝登徂徕顶，夕眺琅琊台。盘桓三珠树，酝藉九霞杯。

长生大道应无外，婴儿姹女遥相待。金鹅结蕊养神丹，玄牝垂根长脐带。

学道何妨暂出山，收琴卖药到人间。五侯七贵希相问，抱得瑶笙鹤上还。

还山宴坐璚林久，龙虎峰南一回首。秋风入洞雁蹄霜，忽忆乡山菊花酒。

归来宛是辽城鹤，满面犹酣太玄酪。仙歌未了泪纵横，残日潇潇陇树声。

谁知云水烟霞性，也动松楸霜露情。寒冬别我无诸郭，遥指仙都在寥廓。

横天鹤影佩声微，惟见千山雪花落。
梦后吟
顾况（唐代）

醉中还有梦，身外已无心。明镜唯知老，青山何处深。
道中口占授饶烈饶岳 其二
吴与弼（明代）

仲父前程日见功，远追祖德尔宜同。从今好笃男儿志，莫负皇天降此衷。
秋风函谷应诏
徐贤妃（唐代）

秋风起函谷，劲气动河山。偃松千岭上，杂雨二陵间。
低云愁广隰，落日惨重关。此时飘紫气，应验真人还。
过鄱阳湖适遇便风湖面如镜喜而有作
蔡戡（宋代）

多谢江神不世情，为怜逐客送归程。
一帆风力如飞疾，千里湖光似掌平。
要是吾生仗忠信，自然此意格神明。
反思宦路风波恶，屡触危机梦亦惊。
走笔次韵张以道 樊榭
史浩（宋代）

何年樊仙翁，踞此作云榭。境胜唯清凉，寒燠匪冬夏。

俯观尘世人，杳在万仞下。渐次入真境，还如倒食蔗。
有叹
苏泂（宋代）

古屋残僧住，孤坟乱蚁穿。
山棱人踏减，滩石浪搓圆。
毁誉无终日，功名有百年。
予方辜壮负，渠得恋华颠。
戏为六绝句·其一
杜甫（唐代）

庾信文章老更成，凌云健笔意纵横。
今人嗤点流传赋，不觉前贤畏后生。
春日杂题
陆游（宋代）

蒲柳深复淡，桃李白间红，
东皇一税驾，万物酣春风。
烟村在何许？小屏团扇中。
一笑唤稚子，相扶上短篷。
春日偕同社饮梯山各挟侍儿分得年字
梁元柱（明代）

曾是于山共有缘，登临乘兴重流连。烟光明媚晴春日，花气薰笼美少年。

云削屏峰开汉外，潮平村树点天边。相看正是同心者，肯负兰亭曲水篇。
题鉴止轩
陈棣（宋代）

安身南北皆吾里，勿较使行兼尼止。
心犹泥絮吹不起，岂有颜尼生微泚。
方塘净绿含真理，与我娱嬉聊尔尔。
佳处难言还隐几，冷暖自知如饮水。
次韵和仲咸对雪散吟三十韵
王禹偁（宋代）

静对春天雪，时烹月俸茶。
久闲便澹薄，渐老厌諠哗。
徙倚终朝看，溟蒙向晓加。
应同头上发，复乱眼中花。
光暝侵灯暗，声繁拂竹斜。
东风吹片片，北户积些些。
最豁三农望，匀淹百草芽。
润胜天上露，媚掩日边霞。
史笔应先纪，丰年的不赊。
舞萦农叟袂，飘逐使君车。
善政商於郡，优闲副使家。
酒钱随分有，诗笛且须夸。
岸洒泉声好，园滋荠色嘉。
无心思北阙，有兴读南华。
地隐商於洛，山绵楚与巴。
拖肠甘似鼠，画足不争蛇。
有病如原宪，无才敌景差。
由来叩寂寞，全胜事骄奢。
世态诚堪笑，前贤亦可嗟。
绛侯憎贾谊，白傅怨王涯。
宣室终前席，浔阳暂种畲。
升沉常自得，消息一何佳。
自顾曾伤翼，甘同不食瓜。
但全蝼蚁命，敢斗虎狼牙。
竹箭天生直，潢污地本洼。
敢云求富贵，且免奉奸邪。
夜黑灯烧桦，朝饥饭带砂。
尚惭纡紫绶，岂望署黄麻。
亲寿高如鹤，儿娇语似鸦。
时时倾一酌，聚口笑唅呀。
移官舍菊种归园中
虞俦（宋代）

殷勤分去几枝菊，官满聊为三径资。不是园葵何用拔，且无薏苡莫相疑。
亲征诏下朝野欢呼六首 其一
周紫芝（宋代）

茫茫禹迹混殊方，谁遣中华识犬羊。今日澶渊寻旧役，会看一矢殪戎王。
赠别黄超然
王庭圭（宋代）

我生不识黄太史，犹及诸老谈遗事。蓝田生玉海生珠，谓君眉目无乃似。

谁作江西宗派诗，如今传法不传衣。句中有眼出月胁，密付嫡孙人未知。

宗风后必喧人口，云梦更须吞八九。他年拈此一瓣香，狮子窟中狮子吼。
送李著作赴四明
赵湘（宋代）

暂辞芸阁伴，欲上海边城。
地近瀛州见，山连越水迎。
驻帆寒草动，移旆晓霞明。
到日新题出，登高待雪晴。
徐氏闲轩
陈师道（宋代）

倦游梁楚爱吾庐，老寄山林孰与娱。
想见杖藜临过鸟，更能赤与缚於菟。
君宁平世轻三釜，我亦东原有一区。
拟买婵娟作归计，可无堆玉斗量珠。
齐寿篇 其二
霍与瑕（明代）

山中之桃何蔽芾，樛枝蔓叶罗深翠。春雨瀼瀼秋露坠，天泽贲敷弥妩媚，开花结子三千岁。

三千岁，猗桃之寿寿未艾，谁其似之庞公配。
次韵芮漕国器忆去年上元二首
周必大（宋代）

使节番禺重，中朝社稷臣。
喜沉刁斗夜，远布玉墀春。
古寺看红叶，蕃街试幻人。
馀欢曾尽否，应记绕梁尘。
冲啬书事
曹勋（宋代）

山居终日不开门，室有南窗气自温。
人籁暂休天籁息，月华将冷照黄昏。
贺新郎 寄西安郡丞谭舟石
沈岸登（清代）

朔雁惊飞起。忆前年、酒墟击筑，和歌燕市。一自卢沟桥头别，满眼斜阳流水。

怅去路、云山无际。强欲寻君惟有梦，奈梦魂、不度三千里。

君忆我，定相似。

虚惭踪迹天涯寄。但逢迎、五陵裘马，有谁知己。翻羡一官乘边障，苦爱宾朋文史。

况芦酒郫筒堪醉。燕颔书生还未老，拚从军、共作封侯计。

带围解，且休矣。
晚春独酌有感
张耒（宋代）

春晏岩谷秀，乔木环我居。
引此西涧泉，漍漍漱我除。
危桥跨方池，修竹万有余。
人间午阴静，鸟下惊游鱼。
清风清我堂，吏案无文书。
手携金仙经，讽诵自卷舒。
身闲去道近，地僻与世疏。
何须缓巧颊，摇曳王门裾。
谁谓我无友，萧然山谷间。
修竹乃佳客，清风如妙言。
撷彼林间笋，致酒方池边。
惟时春服成，花叶犹斑斑。
月出我已醉，扶归不知眠。
洒然中夜醒，起听西涧泉。
世累乍去念，放歌心浩然。
功名付长啸，持用乐目前。
重定黄氏留书
全祖望（清代）

證人一瓣遗香在，复壁残书幸出时。如此经纶遭世厄，奈何心事付天知。

犹闻老眼盻大壮，岂料馀生终明夷。畴昔薪传贻甬上，而今高弟亦陵迟。
邀邓太素欧于奇周孟修卢时行陈彝甫但和叔汪于海张明用彭次嘉王显之魏伯饶辟疆同集贤士湖上
朱多炡（明代）

湖山看不厌，秋尽最宜人。枫叶经霜醉，蘋花过雨新。

萦回盘马客，潇洒好鹅宾。携手论文处，行藏已出尘。
张穆之画鹰马歌
陈恭尹（清代）

张公捉笔初无意，乱点离离墨光渍。袖手方回惨澹思，满堂忽作飞腾势。

尤工画鹰与画马，岂有鬼神立其臂。是何意态奇且杰，历落高深见胸次。

盖闻夫子侠者流，少年唾手燕然地。纵横青史一千年，颠倒文韬三万字。

破胆亲持与众尝，许身不惜为人碎。老来伏枥有馀悲，纸上鹰扬犹负气。

叩心自昔飞炎霜，白虹乃为荆轲至。况君精诚委笔墨，僧繇破壁将无是。

我有填胸万古愁，百神不语群仙醉。请君放笔作双鸾，夜半骑之问天帝。
满江红
陈允平（宋代）

目断江横，相思字、难凭雁足。从别后、倦歌慵绣，悄无拘束。烟柳翠迷星眼恨，露桃红沁霞腮肉。傍琐窗、终日对文枰，翻新局。

频暗把，归期卜。芳草恨，阑干曲。谢多情海燕，伴愁华屋。明月自圆双蝶梦，彩云空伴孤鸾宿。任画帘、不卷玉钩闲，扬花扑。
拟行路难
鲍照（南北朝）

君不见河边草。
冬时枯死春满道。
君不见城上日。
今暝没尽去。
明朝复更出。
今我何时当然得。
一去永灭入黄泉。
人生苦多欢乐少。
意气敷腴在盛年。
且愿得志数相就。
床头恒有沽酒钱。
功名竹帛非我事。
存亡贵贱付皇天。
江夏春感旧
李频（唐代）

东风出海门，处处动林园。泽国雪霜少，沙汀花木繁。

暖鱼依水浅，晴雁入空翻。何处阳和力，生萍不驻根。
句
王希吕（宋代）

燕居九见岁华周，晚得湖湘斗大州。
积雨新晴，二月八日东园少步二首
杨万里（宋代）

醉来忽随锦网窝，无柰桃园李绕何。
八角小亭无处坐，见花多处背花多。
临江仙 其四 玉友酒
曾慥（宋代）

玉友。平生旧。相与忘形偏耐久。醉乡径到无何有。

莫问区区升斗。人生一笑难开口。为报速宜相就。
陋屋
张耒（宋代）

陋屋秋霖后，荒城落叶中。
坏墙朝插菌，幽草昼闻蛩。
岂是不浪出，直缘无奈慵。
何劳求季主，吾自了穷通。
雨余
仇远（元代）

两两鸣鸠语画檐，雨余芳草欲生烟。
翁头酒熟常留客，象外诗成颇类仙。
扬子有才犹执戟，渊明无事合归田。
地偏时事人传少，收拾琴书且醉眠。
杂曲歌辞。昆仑子
佚名（唐代）

扬子谭经去，淮王载酒过。醉来啼鸟唤，坐久落花多。
重阳后绝句五首
方回（元代）

梧桐疏叶间微黄，年例江南未肯凉。
菊自此花三两月，樽前日日是重阳。
短歌行
子兰（唐代）

日月何忙忙，出没住不得。使我勇壮心，少年如顷刻。

人生石火光，通时少于塞。四季倏往来，寒暑变为贼。

偷人面上花，夺人头上黑。
丁教授家猫狗皆相乳二首
项安世（宋代）

血人于牙犬政猛，杀鼠如邱猫事狞。
邻子忽如亲子爱，人情何似物情平。
再三仁者须存勇，万一天资与习成。
恐被麋麑邀作友，或遭鼠弟□为兄。
谢鹤林见访
白玉蟾（宋代）

我方一枕午风眠，君正然香未解船。
知问无为三不答，广咨王母几寥然。
分明翠竹黄花意，何必红铅黑汞篇。
寄语鹤林老居士，甚时叱鹤过西川。
杂诗
偶桓（明代）

衡茅日岑寂，嘉树生繁阴。夙兴挹朝爽，翛然澄我心。

如彼倦飞挹，冀得栖故林。抱经味遗言，且复理鸣琴。

惜哉钟子殁，旷世谁知音。
次韵黄宫教见赠
陆游（宋代）

士固未易料，世乃有若人。
高标与旷怀，岂复容疏亲。
邂逅京麈中，握手一笑新。
我虽读古书，妙处媿斫轮。
敢学狂接舆，歌凤笑泣麟。
空持鼻端垩，庶几遇郢斤。
独立临洪流，欲济茫无津。
君其幸教之，勿弃老病身。
月节折杨柳歌十三首 其三 三月歌
陈恭尹（清代）

采薇薇已柔，东西复南北，念子何时休。折杨柳，持为七宝鞭，追逐骅骝后。
诗僧则
苏舜钦（宋代）

全吴气象豪，诗思合翘翘。风雅久零落，江山应寂寥。

会将趋古淡，先可去浮嚣。好约长吟处，霜天看怒潮。
论翅
贾似道（宋代）

紫翅青金翅，木翅与油单。
黑色全如墨，梅花两瓣攒。
松阔偕长短，蓑衣得更难。
遮身不见节，薄绉另相看。
题窦伯山小隐诗六首 其二
王质（宋代）

深衣缁缘古风标，不用横飞上九皋。且伴寒泉荐秋菊，水仙王亦是吾曹。
代叔礼使北诗
司马光（宋代）

人主爱民物，心无彼此情。
约欢同一国，蒙福遍群生。
玉帛遥相望，风波寂不惊。
熙熙南北海，所至尽升平。
赠李研斋先生 其一
潘江（清代）

先朝文物尽，今日见遗民。冰雪双蓬鬓，乾坤一葛巾。

天心难厌乱，蜀道已通秦。百口闻犹在，谁怜乞米人。
大宁悟长老写师像求赞
释正觉（宋代）

眼睛活，髑髅乾，
妙在离微转处看。鱼潜水而秋痕愈碧，
鹤卧松而月梦犹寒。应呼之神居谷，
随色之珠走盘。影响黏谁眉得用，
斲泥余地鼻无漫。
陈佥宪挽章
吴与弼（明代）

绛帐当年交有道，青衿遗爱感无穷。门生故吏今重见，谁共摩挲慨古风。
行次凤州
李之才（宋代）

去年三月洛城游，今日寻春到凤州。
欲托双鱼附归信，嘉陵江水不东流。
偶题
岳珂（宋代）

下帘宴坐自焚香，酒力醒时冬夜长。
忧国寸心应未炉，夜深频起看天猿。
香奁八咏 其四 黛眉颦色
杨维桢（元代）

按乐图开列画堂，春愁何独损清扬。蜀山烟雨双尖瘦，汉柳风霜雨叶苍。

索画未成京兆谱，欲啼先学寿阳妆。萧郎忽有归期报，喜得天庭一点黄。
偈二首 其一
释思岳（宋代）

腊月初，岁云徂。黄河冻已合，深处有嘉鱼。活鱍鱍，跳不脱，又不能相煦以湿相濡以沫。

惭愧菩萨摩诃萨，春风几时来。解此黄河冻，令鱼化作龙，直透桃花浪。

会即便会，痴人面前且莫说梦。
哭日老二首
刘克庄（宋代）

初闻灭度指三弹，俄报荼毗鼻一酸。
始悟杖头挑布袋，不如龛里坐蒲团。
故交相与归函骨，弟子谁来会涅槃。
犹喜喝衣无一物，洞开方丈与人看。
闻莺
苏泂（宋代）

东村水车声未已，西村阿童唤牛起。
麦晴欲稳天更寒，雾雨萧萧熟梅子。
读书窗下少人知，绿阴幽草胜花时。
一声娅姹复娅姹，时有黄鹂来去飞。
赠王典史五首
熊禾（元代）

愚尝闻之师，六官欠经制。
户礼与刑兵，上法天时四。
丞曹象阴阳，右左各分治。
斯言扩前闻，大小岂殊致。
谒诸葛祠
刘希夷（唐代）

孤云何其高，明月不可系。灼灼抱此心，与世自泾渭。

释来从所欢，感乱亦歔欷。咨惟今之人，窃国未云耻。

白首入吴市，秋风恐燕水。区区袁与曹，等是刺客耳。

而我于其间，秉义不敢坠。袁音回衡飙，清义动幽邃。

天心固难亮，吾独信所履。溶溶日间云，漠漠点寒砌。

饥鼯堕苍瓦，澹薄公所憩。静然想英姿，孤怀亦差𢠢。
饲鱼
弘历（清代）

银塘雨后镜光鲜，投饲閒凭画槛前。潜藻谁云善深隐，浮波妒饵看纷然。
咏史
陈普（宋代）

万物权衡在有莘，孰称社稷与君民。君王亦有桐宫去，寄语南巢莫怨人。
赠笔工周宣
王洋（宋代）

静闻孤卓漏声迟，午转花阴书景移。
能事莫忧身不足，人间不用石榴皮。
再至汝阴三绝
欧阳修（宋代）

黄栗留鸣桑葚美，紫樱桃熟麦风凉。朱轮昔愧无遗爱，白首重来似故乡。
和杨铁庵送子监镇之任韵五首 其三
姚勉（宋代）

去年唱第时，文阵见整齐。万花迎归来，白马黄金羁。

及今催戍瓜，步武青云低。风埃溘上征，飘飘乘白鹥。
寄归
释元肇（宋代）

燕子辞巢始别家，杜鹃啼处在天涯。十分春事都看了，尽是他人园里花。
山中书事
陈必复（宋代）

天气如春盎，连朝未有霜。
数蝉嘶老木，鸟渡寒塘。
风竹写晴影，水花临晓妆。
静中观物化，此意等羲黄。
三代门。子牙妻
周昙（唐代）

陵柏无心竹变秋，不能同戚拟同休。

岁寒焉在空垂涕，覆水如何欲再收。
招隐
徐夤（唐代）

齿发那能敌岁华，早知休去避尘沙。鬼神只阚高明里，

倚伏不干栖隐家。陶景岂全轻组绶，留侯非独爱烟霞。

赠君吉语堪铭座，看取朝开暮落花。
哲宗皇帝挽词四首
张耒（宋代）

七月宫车驾，西陵观阙新。
风云悲厚夜，羽卫异时巡。
落月低金爵，秋芜暗石麟。
威灵凛如在，善继有天伦。
宣州杂诗二十首
梅尧臣（宋代）

五月黄梅肥，终朝密雨微。
绿苔侵竹阁，润气裛人衣。
背陇沾牛去，衔虫湿燕归。
高山发瀑水，夜涨入吾扉。
韶州韶阳楼夜宴（一作题韶州驿楼）
许浑（唐代）

待月西楼卷翠罗，玉杯瑶瑟近星河。帘前碧树穷秋密，

窗外青星薄暮多。鸲鹆未知狂客醉，鹧鸪先让美人歌。

使君莫惜通宵饮，刀笔初从马伏波。
牡丹开已数日方盛丽未艾也成二绝
钱时（宋代）

未到牡丹春未好，花开恰莫怨春迟。
金沙玉板相扶拥，正是东君极盛时。
如大坂二绝
王炎（宋代）

轻风掠面作微凉，尽日笋舆行涧冈。
畦稻欲花新得雨，老农屈指计秋尝。
丙辰季夏避暑山中长松修竹恍若蓬莱异人之居
释斯植（宋代）

六月厌烦襟，纵步情未足。
爱此石径长，缈缈清溪曲。
古道何人居，门头对修竹。
好鸟发新声，静极成幽独。
山风吹晚凉，山影摇红绿。
翘首兴未阑，青猿睡初熟。
出山相赞
释法薰（宋代）

未出山时，四方风悄悄。
才出山来，平地洪波涌。
个般丑举止，邈来将何用。
也好长时展起，随分爇三钱兜楼香，
薰他鼻孔。
诗一首
鲜于至（宋代）

当时未识紫微星，独□渔阳燕此亭。
今日园林为胜地，好将前事载图经。
访陈石亭遂初斋中赋赠
王慎中（明代）

先生大隐者，在世自如遗。乐道尚玄白，持心不磷缁。

閒门无客候，幽幌对花垂。好我忘年少，但言相见迟。
送友人出塞
薛能（唐代）

榆关到不可，何况出榆关。春草临岐断，边楼带日闲。

人归穹帐外，鸟乱废营间。此地堪愁想，霜前作意还。
早课
释居简（宋代）

井花嫩煮熨梅花，先酌芳甘注佛茶。冷淡工夫相次了，却留窗日看横斜。
临湘县崇惠庙词
王炎（宋代）

仙伯兮逍遥，共骑鹤兮云宵。
西弱水兮东瀛洲，超然变化兮不可以留。
农之田兮瘠田，仙弭节兮悯此民而勿去。
白云横兮翠微，石室幽幽兮宜而燕娱。
一窦之泉兮不溢不枯，仙顾而乐兮黄鹄翩其来归。
有龙蛰兮于寒泉，潜而飞兮遥天。
仙吹箫兮击鼓，老农酌醑兮起舞。
仙驭飞龙兮四郊甘雨，旱不为灾兮年谷屡丰，
我民敬恭兮蒙仙之泽无穷。
擢第南归道中早发
宋庠（宋代）

紫汉回天斗柄横，萧萧羸马困遄征。
南归昼绣恩偏厚，应有乡人笑夜行。
题武夷
李公平（宋代）

溪头借得钓鱼船，又向山中觅洞天。
闻道岩前有遗蜕，神仙飞去二千年。
酬随子直十五兄
郑獬（宋代）

通州穷并大海涯，厥壤不毛坤德亏。床下矍索穴蟛蜞，我初来德常吟悲。

见君颜采方伸眉，眸子清彻鬓垂颐。中怀洞然无由歧，镌镵文字干有司。

古书细钞指生胝，弟侄凫雁行累累。脱衣易粟饴其饥，慈祥孝友乡里推。

前者天子亲飨祠，黄纸赦书疾风驰。挂罗山林网逸遗，守臣奉诏敢言迟。

外台使者争荐之，野庐供饩礼所宜。白袍大袖何纷披，来德太学森兰芝。

世俗讥议喜瑕疵，苍蝇往来工谗词。椎凿璞玉生疮痍，猛虎不如墙下狸。

听者虽明岂无疑，紫薇群公文章师。发以钜策健笔随，铺纸吐论语亦奇。

缀名纸末何其卑，藻火为裳诚倒施。赤骥不得黄金羁，编之下枥耳羸垂。

令我包羞心郁伊，一舸东入长淮湄。勿言显发遂无期，青衫犹足慰妻儿。

海陵得君七字诗，重谢解谤称相知。我虽有言如钝锥，说之不入何能为。

愿子加餐善自持，高山峨峨寸土基。前涂如壁不可窥，荣落穷通各有时。
元旦
言忠贞（清代）

红烛光中度岁除，云鬟略整不须梳。清晨献罢椒觞后，仍对梅花读古书。
秋怀三十六首 其十八
邵雍（宋代）

断续蝉声外，稀疏雁下前。年光空去也，人事益萧然。

洗竹留新笋，翻书得旧编。谁知养心者，肯与世争权。
集唐六绝送骆见羲广文归延津 其二 张籍
林熙春（明代）

莫怪追欢笑语频，贾生才调更无伦。汉文有道恩犹薄，能解閒行有几人。
寄彦猷阁老某前岁奉使还领扬州今彦猷亦自境外归得姑苏
陆佃（宋代）

相望持节出卢龙，继踵分符别紫宫。汲黯虽嫌弃为郡，袁丝应惮久居中。

文章不见于时益，出处何知与子同。红药万株天下绝，谢公来肯醉薰风。
白玉笙
郭祥正（宋代）

白玉笙，咸通十三年琢成。琢成匠人十指秃，进奉明堂声妙曲。

当时应赐恩泽家，流传至煜煜好奢。高堂日日听吹笙，不知国内非和平。

仁兵万众一旦至，国破苍黄笙堕地。虽然讹缺未苦多，却落人间为宝器。

管长纤纤剥笋束，况值吴姬指如玉。不见排星换掩时，自然天韵来相续。

昔时祸乱曲，今日太平歌。兴亡不系白玉笙，但看君王政若何。
送钟岳贤侄之教上海
彭韶（明代）

吾家田舍少闻儒，分派横塘颇读书。伯子仙郎超美秩，季方博士得新除。

风生池畔芹香细，雨过庭前草色舒。文教从容真可乐，慎毋倚席度居诸。
送金生新婚入太学
徐尚典（明代）

风流曾擅少年场，上苑骅骝逐电光。卺合凤箫环佩冷，席分羊石郁金香。

漳河去去云烟渺，璧水迟迟日月长。得意看花消息近，泥金应寄陇头芳。
更漏子
杜安世（宋代）

雪肌轻，花脸薄。愁困不忄欠梳掠。眉翠袅，眼波长。偎人言语香。

看难厌，怜不足。苦恨别离何速。珠树远，彩鸾孤。今生重见无。
衰老
刘攽（宋代）

苍耳婴末疾，浴兰殊未解。枲耳传愈风，及秋始堪采。

惟昔沙塞阴，偶从羊负来。葡萄安石榴，安可同语哉。

鸡雍与豨苓，适用即为贵。何必黄金盘，磊落荐滋味。

老人学道破诸妄，犹有尘缘为疾恙。安得澡身并澡心，使我有意烟霞上。
瑞鹧鸪·融融十月小春天
仲殊（宋代）

融融十月小春天。翼翼清都降圣贤。大抵龙飞云必动，请观二十七年前。方今龙又当天德，即日云将拥地仙。富（下缺）
匡庐杂诗五首 其三
缪荃孙（清代）

果然诚意达匡君，扫尽朝阳归岭云。欲现庐山真面出，不教天际著尘氛。
新楼诗二十首。水寺
李绅（唐代）

烟波野寺经过处，水国苍茫梦想中。云散浦间江月迥，

日曛洲渚海潮通。坐看鱼鸟沈浮远，静见楼台上下同。

闻道化城方便喻，只应从此到龙宫。
红梅
楼钥（宋代）

南枝零落北枝残，失喜新蕤苦耐寒。
莫道北人浑不识，南人几作杏花看。
挽资政殿学士吏部尚书曾公二首 其一
刘摰（宋代）

怀诏归来望九霄，伾山才隔渡河桥。履声未彻君王听，车左俄悲道路招。

韦氏诗书传秘阁，石家孝谨冠中朝。灵輀闻说都门过，愁彻西风鼓吹箫。
句 其三十八
徐俯（宋代）

诸公宜努力，荆棘已千村。
赋西淙瀑布得断字
刘克庄（宋代）

苍山七百亩，主人新买断。
于时积雾开，素瀑挂青汉。
泠泠瑟初铿，璀璀珠乍贯。
久晴雨瓢翻，忽暖冰柱泮。
恍如白浪涌，翔舞下凫雁。
又疑黄河决，萗祭沉玉瓒。
不然蟒出穴，或是虹吸涧。
客言下有潭，龙伏不可玩，
攫拿起云气，喷薄苏岁旱。
平生爱奇心，欲此筑飞观。
沿流踏浅清，陟巘腾汗漫。
低头拜主人，分我华山半。
失调名
佚名（宋代）

纱窗晓色朦胧。
循梅道中遣人如江南走笔寄诸季十首 其五
李纲（宋代）

寂默维摩病，谁参不二门。应缘聊遣化，问疾欲忘言。

断取妙喜国，同游祗树园。甚深须独悟，勿为众人论。
夷陵张仲孚以荆州无山为戏辄书二绝
郑獬（宋代）

雨后飞云冉冉回，碧天都似镜初开。
只应峡口多山处，不见秋光万里来。
次韵答安抚滕甫侍读诞日惠诗
韩琦（宋代）

椽笔亲挥善祝诗，老颜筋骨逸如飞。玉关尚抑动侯入，辽海先如病鹤归。

顾眄已知增气燄，梦魂犹想接容辉。宸襟一日怀忠荩，召节星驰出禁扉。
山居即事
释绍嵩（宋代）

独坐空山裹，闲寻物理幽。
人情正苦暑，诗兴得高秋。
衰谢多扶病，功名安足谋。
自嗟疏野性，肯伴白云休。
病后田园杂咏二首
尹伸（明代）

山居废墙垣，始成廊一曲。
其外数折渠，尚待春泉绿。
水边忌芜秽，花石当豫蓄。
兰蕙此易求，盆盎生机促。
植闻宜女手，根喜傍修竹。
精思在一藩，鸡豚岂胜逐。
匪独爱其生，洁性不可黩。
幽芬被径开，朱栏亦不俗。
北征赋
班彪（两汉）

余遭世之颠覆兮，罹填塞之阨灾。旧室灭以丘墟兮，曾不得乎少留。遂奋袂以北征兮，超绝迹而远游。

朝发轫于长都兮，夕宿瓠谷之玄宫。历云门而反顾，望通天之崇崇。乘陵岗以登降，息郇邠之邑乡。慕公刘之遗德，及行苇之不伤。彼何生之优渥，我独罹此百殃？故时会之变化兮，非天命之靡常。

登赤须之长阪，入义渠之旧城。忿戎王之淫狡，秽宣后之失贞。嘉秦昭之讨贼，赫斯怒以北征。纷吾去此旧都兮，騑迟迟以历兹。

遂舒节以远逝兮，指安定以为期。涉长路之绵绵兮，远纡回以樛流。过泥阳而太息兮，悲祖庙之不修。释余马于彭阳兮，且弭节而自思。日晻晻其将暮兮，睹牛羊之下来。寤旷怨之伤情兮，哀诗人之叹时。

越安定以容与兮，遵长城之漫漫。剧蒙公之疲民兮，为强秦乎筑怨。舍高亥之切忧兮，事蛮狄之辽患。不耀德以绥远，顾厚固而缮藩。首身分而不寤兮，犹数功而辞鱤。何夫子之妄说兮，孰云地脉而生残。

登鄣隧而遥望兮，聊须臾以婆娑。闵獯鬻之猾夏兮，吊尉漖于朝那。从圣文之克让兮，不劳师而币加。惠父兄于南越兮，黜帝号于尉他。降几杖于藩国兮，折吴濞之逆邪。惟太宗之荡荡兮，岂曩秦之所图。

隮高平而周览，望山谷之嵯峨。野萧条以莽荡，迥千里而无家。风猋发以漂遥兮，谷水灌以扬波。飞云雾之杳杳，涉积雪之皑皑。雁邕邕以群翔兮，鹍鸡鸣以哜哜。

游子悲其故乡，心怆悢以伤怀。抚长剑而慨息，泣涟落而沾衣。揽余涕以于邑兮，哀生民之多故。夫何阴曀之不阳兮，嗟久失其平度。谅时运之所为兮，永伊郁其谁愬？

乱曰：夫子固穷游艺文兮，乐以忘忧惟圣贤兮？达人从事有仪则兮，行止屈申与时息兮？君子履信无不居兮，虽之蛮貊何忧惧兮？
送丘进道入京
林希逸（宋代）

孝慕三霜不脱衰，月评甚美况清才。为贫遮日投竿去，得趣吟风讲学来。

翁岂常人嗟宰木，我尝为子指庭槐。有皋能赋谁嘘送，莫使君王忆老枚。
红菊
蔡戡（宋代）

为爱东篱九日黄，孤标正色占秋光。
如何却被胭脂污，也学人间时世妆。
阿克苏
王曾翼（清代）

锁钥两城连，佳哉望郁然。岩疆望乌什，间道走和田。

地扼襟喉要，人夸贸易便。商多三晋客，货溢百间廛。
游青原饮息庵
张埴（宋代）

{左耳右九}群揭秋浅，吹醉行山阿。
不放菊花开，无奈秋风何。
三甃函冽髓，与山为清凉。
路人汗如雨，秋垄方骄阳。
天雷夜劈山，暍死意犹在。
平原如何作，世事松声外。
谒曾鲁公
王安石（宋代）

翊戴三朝冕有蝉，归荣今作地行仙。
且开京阙萧何第，未放江湖范蠡船。
老景已邻周吕尚，庆门方似汉韦贤。
一觞岂足为公寿，愿赋长虹吸百川。
沁园春（再和）
刘克庄（宋代）

惭愧清朝，罢贡包茅，住发牙璋。便羊裘归去，难留严子，牛衣病卧，肯泣王章。畴昔忧天，如今怀土，田舍鸡肥社酒香。甘雨足，且免扶鉏苦，免踏车忙。

先生少拟荀扬。晚自觉才衰可斗量。甚都无白凤，飞来玄草，亦无紫气，下烛干将。待得新亭，倒持手版，何似抽还政事堂。荣与辱，算到头由我，不属苍苍。
挽虞沧江提刑 其二
李曾伯（宋代）

隼旟三易守，骃辔两观风。欲扫龙庭穴，犹参虎幄弓。

草馀周圄绿，粟积汉屯红。野渡方横棹，俄成夜壑空。
栗里华阳窝辞 其二 栗里舟及棹楫
王质（宋代）

横江斜风，零雨其濛。无蓑无笠，谁适为容。在我窝兮不可殃，濈濈湿湿麾牛羊，负糇转入鱼龙乡。
杂感·大块凿混沌
黄遵宪（清代）

大块凿混沌，浑浑旋大圜；
隶首不能算，知有几万年。
羲轩造书契，今始岁五千；
以我视后人，若居三代先。
俗儒好尊古，日日故纸研；
六经字所无，不敢入诗篇。
古人弃糟粕，见之口流涎；
沿习甘剽盗，妄造丛罪愆。
黄土同抟人，今古何愚贤；
即今忽已古，断自何代前？
明窗敞流离，高炉蒸香烟；
左陈端溪砚，右列薛涛笺；
我手写我口，古岂能拘牵！
即今流俗语，我若登简编；
五千年后人，惊为古斓斑。
开池得古钗
王建（唐代）

美人开池北堂下，拾得宝钗金未化。凤凰半在双股齐，

钿花落处生黄泥。当时堕地觅不得，暗想窗中还夜啼。

可知将来对夫婿，镜前学梳古时髻。莫言至死亦不遗，

还似前人初得时。
寻隐者不遇叠屿溪韵
郑国藩（清代）

幽人不可见，深避等猿猱。梅雨湿残雪，松风起暮涛。

山回疑地尽，石矗仰天高。借问衡门路，鹤鸣在九皋。
和王应夫见贻六首 其五
曹勋（宋代）

开缄韵语起廉隅，坐使心胸百想摅。公比士元方展骥，我如毛颖不中书。

烛摇冷晕人方寂，犬吠寒云月上初。北首故关山万叠，几时艰棘一诛锄。
题李进士
吴革（宋代）

玉山嵯峨白云里，翠楼鸿濛插天起。千丈芙蓉云作梯，玉龙翻然吼秋水。

山中隐人云锦袍，掉头不受柯山招。玉手广寒修月斧，蹑云每向云间樵。

朝采山花树，暮拾古木枝。俯仰隘六合，间与白云期。

白云飞来归丹壑，山人揽之不盈握。袖怀五色朝天门，捧日絪缊散寥廓。

左挟丹凤翱，右骖青龙翔。搜材尽作庙廊具，紫极出入生辉光。

懒逐刍荛人，局促涅尘土。白衣苍狗徒纷纭，万变目前何足数。

舒展岂无心，秪在深山处。四海苍生望太平，济旱终须霭霖雨。

我亦巢云庐云山，看花早种东华莲。南归何日分半榻，抚掌一笑三千年。
送王水部之钱塘
胡应麟（明代）

乍捧周王檄，言乘汉使槎。赋抡新竹箭，吟恋旧梅花。

海曙占霞色，江明逗日华。楼台笼紫气，城郭护青沙。

故国吴都稻，春山越井茶。应知苧萝艳，十载抱溪纱。
寒食
陈琏（明代）

客里逢寒食，因之一怆神。对花不成醉，为念白头亲。
雨后过琴高
周紫芝（宋代）

夜雨喧旅枕，晓径深春泥。奔流自山来，转眼忽渺瀰。

微生抱羁蹇，老病凌攲危。青山岌当前，客意恍若遗。

空崖倚天立，怪石从云垂。云间笙箫声，隐约天风吹。

斯人已仙去，孤踪邈何之。钓石屹中流，谁来把纶丝。

一水绕山麓，浅碧涵涟漪。长年抗尘容，照水羞华髭。

羡门不可遇，惜哉吾巳衰。人生不学仙，万冢空累累。

于今岂未可，抚事聊歔欷。
次韵谢董君读予诗稿
方回（元代）

少年客洛走缁尘，自倚诗才敌万人。
岳耸河奔争气势，霜严月郎借精神。
镜中颜床惊非昔，笔底工夫苦不新。
辜负桐江好山水，花开叶落十秋春。
题史院直舍鱼鹭屏
张耒（宋代）

钟鼓声稀下直迟，秋晖初转万年枝。寒厅尽日谁相对，惭愧屏风两鹭鸶。
次韵曾光叔昙县尉
许景衡（宋代）

我今自笑菌生庵，才读君诗舌本甘。未暇清修齐腊八，要陪游冶趁春三。

极知世外交从好，却厌尘中富贵酣。溪老绝无名利念，不谋耕凿即渔蚕。
金人捧露盘　　观演秣陵春
吴伟业（清代）

记当年，曾供奉，旧霓裳。叹茂陵、遗事凄凉。酒旗戏鼓，买花簪帽一春狂。

绿杨池馆，逢高会、身在他乡。

喜新词，初填就，无限恨，断人肠。为知音、仔细思量。

偷声减字，画堂高烛弄丝簧。夜深风月，催檀板、顾曲周郎。
光霁堂 其一
平显（明代）

碧鸡翠冥濛，夕影倒滇水。月出金马东，徘徊白云里。

美嵏堂既崇，爽嵦尘不起。书签承朝旭，琴露湿乌几。
过虎关
米芾（宋代）

凭轼下虎关，扬舲下清洛。川神秘幽姿，灵介破大朴。

壮哉河山固，皆是大禹凿。舟人歌大禹，水怪不敢作。

功宣欲万祀，人望只如昨。短哦复长咏，豪举亦哀噱。

梦寐三川胜，使事少行乐。无雨洗嵩少，春烟淡寥廓。
秋山
白居易（唐代）

久病旷心赏，今朝一登山。山秋云物冷，称我清羸颜。

白石卧可枕，青萝行可攀。意中如有得，尽日不欲还。

人生无几何，如寄天地间。心有千载忧，身无一日闲。

何时解尘网，此地来掩关。
贺刘侍郎三首
王之望（宋代）

万景楼头尽日留，乌尤岭上及春游。
溪潭杳渺游鱼乐，林木阴森倦鸟投。
千尺梵身名不谬，半轮山月句难酬。
争流况秀君休问，更有江声撼一州。
禅人并化主写真求赞
释正觉（宋代）

月犀得晕，雾豹养文。
有通有变，或合或分。
夜寒河濯斗，山润石生云。
妙湛体前明历历，从交天下乐忻忻。
古木卧平沙
王泠然（唐代）

古木卧平沙，摧残岁月赊。
有根横水石，无叶拂烟霞。
春至苔为叶，冬来雪作花。
不逢星汉使，谁辨是灵槎。
柳梢青（柳）
高观国（宋代）

翠拂晴波，烟垂古岸，灞桥春色。斜带鸦啼，乱萦莺梦，愁丝如织。

为怜张绪风流，正瘦损、宫腰褪碧。绽绾同心，留连不住，天涯行客。
二十七日过毛山铺壁间题诗者皆言有毛女洞在山绝顶问之驿吏云狐魅所为耳因作此诗
朱熹（宋代）

人言毛女住青冥，散发吹箫夜夜声。却是邮童解端的，向侬说是野狐精。
除放自石湖归苕溪
姜夔（宋代）

美人台上昔欢娱，今日空台望五湖。残雪未融青草死，苦无麋五过姑苏。
黄帽传呼睡不成，投稿细细激流冰。分明旧泊江南岸，舟尾春风飐客灯。
千门列炬散林鸦，儿女相思未到家。应是不眠非守岁，小客春意入灯花。
三生定自陆天随，又向顺松作客归。已拚新年舟上过，倩人和雪洗片衣。
沙尾风回一棹寒，椒花今夕不登盘。百年草草都寒夜，自琢春词剪烛看。
笠泽茫茫雁影微，玉峰重叠护云衣。长桥寂寞春寒放，只有诗人一舸归。
桑间篝火却定蚕，风土相传我未谙。但得明年少行役，只裁白伫作春衫。
少小知名翰墨场，十年心事只凄凉。旧时曾作梅花赋，研墨于今亦自香。
环玦随波冷未销，古苔留雪卧墙腰。谁家玉笛吹春怨，看见鹅黄上柳条。
登眺
朱继芳（宋代）

破帽任风吹，天知发已丝。
大江流禹迹，老树见秦时。
北际山如砺，南溟水似池。
夜凉无梦到，久矣叹吾衰。
句
桑世昌（宋代）

翠添邻堑竹，红照屋山花。
偈颂二百零五首
释正觉（宋代）

鉴像谷神，云心月影。
閒閒不宰於功，历历无私於应。
莫问正偏，谁论动静。
自方自圆，谁欠谁剩。
能来异类中行，常处那伽大定。
云水丛林自恣人，果如是也须相庆。
题孙子绍所藏王摩诘渡水罗汉
吕本中（宋代）

问渠褰裳欲何往，彷徨徙倚沧波上。至人入水固不濡，何以有此恐怖状。

我知摩诘意未真，欲以笔端调世人。此水此渡俱非实，摩诘亦未尝下笔。

孙郎宝藏今几年，往来周旋兵火间。世人险阻更百难，彼渡水者安如山。

请君但作如此观，莫更思维寻笔端。
梅仙峰
陈元晋（宋代）

文陛无阶寄履声，骖鸾有路学仙灵。
长安宫殿今何处，祗有梅峰万古青。
送贾讷朝奉通判眉州
苏辙（宋代）

归念长依落日边，壶浆今见逆新官。声传已觉讴歌遍，身到前新政令宽。

民病贤人来已暮，时平蜀道本无难。明年我欲修桑梓，为赏庭前荔子丹。
送永倅周茂叔还濂溪
任大中（宋代）

君去何人最泪流，老翁身独宿南州。
随君不及秋来雁，直到潇湘水尽头。
畎亩不忘君堂
杨承祖（宋代）

一官落拓几星霜，身远朝廷心下忘。
屡拜黄书叨试郡，何惭白首未为郎。
云山缥缈如招隐，花木欣荣亦向阳。
感激先皇曾赐对，至今朝服带天香。
客有说（客即李浙东也，所说不能具录其事）
白居易（唐代）

近有人从海上回，海山深处见楼台。

中有仙龛虚一室，多传此待乐天来。
慵庵
白玉蟾（宋代）

绛阙清都旧姓名，此生落魄任天真。
横窗古砚前朝水，挂壁闲琴几日尘。
幽草莫锄沿日静，落花不扫襯苔匀。
倩风来作关门仆，借月来作关门仆，
借月权为伴酒人。书吏无言舌滋味，
关山不动画精神。有茶不作蜗牛战，
无梦可为蝴蝶身。一得自家慵底事，
幽禽檐外一般春。
千秋岁（次韵吊高邮秦少游）
晁补之（宋代）

江头苑外。常记同朝退。飞骑轧，鸣珂碎。齐讴云绕扇，赵舞风回带。岩鼓断，杯盘藉草犹相对。

洒涕谁能会。醉卧藤阴盖。人已去，词空在。兔园高宴悄，虎观英游改。重感慨，惊涛自卷珠沈海。
和晏太尉三月初五日
宋祁（宋代）

东南郊日上团红，浩荡天区望始穷。
独爱暖云如擘絮，纷纷无事映晴空。
西楼月（即春晓曲）
张元干（宋代）

瑶轩倚槛春风度。柳垂烟，花带露。半闲鸳被怯馀寒，燕子时来窥绣户。
续西园咏木芙蓉后十五韵 其十三
成鹫（清代）

海燕归飞雁欲南，芙蓉开日正秋三。花间恰好斜通径，林下偏宜小结庵。
过剑关
吕陶（宋代）

一别京华十七年，野情长是恋家山。谋身太拙真堪笑，头白重来度剑关。
白金小还丹歌 其三
罗公远（唐代）

笼虚其底，免被炎驰。知白守黑，清黄一支。能忌阴秽，不逾百时。

延生大道，易解难知。
十一夜月色凄淡数酌竟醉华胥国似可避世也
舒岳祥（宋代）

冬暖熙熙作午晴，红梅花下一壶倾。
衰年未夜先思睡，深闭柴门却月明。
送幼舆子之官澧浦慈利监税二首 其二
杨万里（宋代）

素王开国道无臣，一榜春风放十人。莫羡榜头年十八，旧春过了有新春。
车遥遥
李裕（元代）

车遥遥，马萧萧。东方向曙晨鸡号，送君西度灞陵桥。

男儿英雄志四海，建功欲立侍中貂。消息无由闻，恩情日间阻。

年去自年来，忧心祇自苦。惟愿车轮行坦途，莫登九折羊肠之险路。
送将作同知明斋趣河防竹木事还京
成廷圭（元代）

明公端有济川才，百役供需入总裁。东海神鞭驱石去，南山材木蔽江来。

万年砥柱狂澜息，千里桑麻故道开。昭代君臣同禹稷，直将和气弭天灾。
次韵季共蓬斋夜坐三首 其三
周紫芝（宋代）

露井飞彫梧，碧月借秋色。颇闻遭鼠辈，恼睡成反侧。

君岂劾鼠手，姑缓藁街磔。我亦见事惯，流年反多历。

谁能与此物，更较胜负敌。一笑谓狸奴，无乃尔不职。
金陵杂兴二百首
苏泂（宋代）

扫地须臾架屋成，风流尤胜拂庐亭。
吹来一片杯中雪，看著花枝醉忽醒。
和陶贫士七首
苏轼（宋代）

长庚与残月，耿耿如相依。
以我旦暮心，惜此须臾晖。
青天无今古，谁知织乌飞。
我欲作九原，独与渊明归。
俗子不自悼，顾忧斯人饥。
堂堂谁有此，千驷良可悲。
青宫受宝朝贺日次韵 其三
吴当（元代）

天乐声中舞序陈，千官花外驻车轮。春宫初试黄麾仗，宝盖珠幡队队新。
赠宇文中丞（本畅当诗）
王昌龄（唐代）

仆本濩落人，辱当州郡使。量力颇及早，谢归今即已。

萧萧若凌虚，衿带顷消靡。车服卒然来，涔阳作游子。

郁郁寡开颜，默默独行李。忽逢平生友，一笑方在此。

秋清宁风日，楚思浩云水。为语弋林者，冥冥鸿远矣。
挂金索·无忧虑
佚名（宋代）

无忧虑。孤云野鹤无拘束。草庵内、闲看金书。窗外林泉，隈山傍水竹。明月清风，堪为伴侣。
寿成都黄副帅二首
李刘（宋代）

玉帐公弓应六蓬，瓣香遥遗贺南丰。
扪参以手谁怜汝，居井之眉我倚公。
寿域八荒随气转，醉乡五福与民同。
老蟆不是青冥脚，也原追随龟鹤东。
初春陪廖使君曾文学游玉帘泉
释函是（明代）

明珠十斛泻寒隈，幽谷凭谁眼豁开。最喜使君能拨草，更逢名彦共登台。

风飘素练朝烟细，月浸冰帘夜色回。终古不曾停此日，却因嘉会忆从来。
晚雨寄泾州刘晦叔
李之仪（宋代）

晚来又有数点雨，声入乡人拭泪中。渐喜浓云初蔽日，只愁深夜却回风。

闵怜焦槁非无意，祈祷精虔信有功。闻不茹荤几两月，使君忧乐与民同。
题秋江烟草诗卷
易士达（宋代）

万里长江浸碧流，烟笼细草满孤洲。
吟怀到此难排遣，独立斜阳古渡头。
记正月二十五日西湖之游十五首
方回（元代）

容堂何地可容人，一语忠规坐杀身。
母死明年尔亦死，盗名犹谓再庚申。
婴齐墓
张诩（明代）

一抔何处寻，今田犁古墓。富贵空中花，人生草头露。

黄泉无敌兵，枉以双剑贮。宝物非世玩，终然化龙去。
楚骚有正有反予既以数语咏独开荷花诸公宠和
刘学箕（宋代）

一从炎暑变秋风，识破维摩色想空。
岂有三乘无尽法，尚怜孤想十分红。
唯惭寡陋吟怀劣，却爱诸贤句法工。
共倚栏杆休怅恨，典型犹在四筵中。
石鱼楼
杨简（宋代）

多谢天工意已勤，四时换样示吾人。
碧桃丹杏分明了，绿艾红吾次第陈。
秋雁声中休卤莽，雪梅枝上莫因循。
机关踏著元非彼，正是吾家固有身。
舒州使宅天柱阁呈朱光禄
郭祥正（宋代）

群山奔来一峰起，千丈芙蓉碧霄倚。嫦娥却月愁推轮，王母呼霄结缯绮。

分明有路金阙通，翠滑无尘玉壶洗。老松自作孤凤吟，骇浪时翻三井水。

峨嵋绝巅安足论，力不擎天亦徒尔。懊恼茂陵客，白日求攀天。

遗坛犹在半芜没，隐约龙驭回瑶鞭。直至唐家六皇帝，梦感异境开重玄。

真符预告后五百，佐佑宝历推鸿延。城头建阁旧丞相，窗户再新光禄贤。

手携大笔恣吟览，老句气焰摩星躔。当时数赴范公辟，秀骨照坐谁差肩。

功名自许出绝域，岁月漫往修途邅。丈夫有命岂嗟戚，投老得地多云泉。

霜柑正熟蟹螯美，白蚁旋漉浮金船。伊予困踬坐小邑，怅望珠履参华筵。

祝公自此早归隐，幅巾藜杖诗中仙。
清明后旬日不闻鹃
杨公远（宋代）

过了清明又一旬，不闻杜琮免伤情。
算渠会得羁人意，应向山林僻处鸣。
雨歇池上
白居易（唐代）

檐前微雨歇，池上凉风起。
桥竹碧鲜鲜，岸移莎靡靡。
苍然古苔石，清浅平流水。
何言中门前，便是深山里。
双僮侍坐卧。一杖扶行止。
饥闻麻粥香，渴觉云汤美。
平生所好物，今日多在此。
此外更何思？市朝心已矣！
伤时感怀 其二
王十朋（宋代）

帝乡五载乱离中，亿万苍生陷犬戎。二圣远征沙漠北，六龙遥渡浙江东。

斩奸盍请朱云剑，射虏宜贯李广弓。借问秦庭谁恸哭，草茅无路献孤忠。
章季子教授惠顾渚茶报以宣城笔戏成三绝 其二
王十朋（宋代）

白齿新芽不出山，青囊谁遣到人间。午窗惊觉还乡梦，纱帽笼头捧兔班。
巫山十二峰
阳枋（宋代）

心与巫山异境融，危岑天际骇奇峰。
苍茫草木晴云外，有似乘鸾跨鹤踪。
王绅字朝用千户
曹于汴（明代）

王绅跨羸马，挥鞭驱万人。万人岂不武，伏窜丧其神。

亦闻高轩者，咋舌为逡巡。人豪何矫矫，可以拥三军。

怪哉抱谁语，滴酒讵能申。
看花回（越调）
周邦彦（宋代）

秀色芳容明眸，就中奇绝。细看艳波欲溜，最可惜、微重重红绡轻帖。匀朱傅粉，几为严妆时涴睫。因个甚、底死嗔人，半饷斜眄费贴燮。

斗帐里、浓欢意惬。带困眼、似开微合。曾倚高楼望远，似指笑频目闰，知他谁说。那日分飞，泪雨纵横光映颊。揾香罗，恐揉损，与他衫袖裛。
鹦鹉洲
贺铸（宋代）

鹦鹉陇下鸟，能语奇羽毛。
罗罻巧相致，琱笼关鐍牢。
长怀故园树，烟雨落空巢。
万里迁泽国，舟舆□□劳。
正平托物赋，健笔不停操。
千载访陈躅，晴沙葭菼高。
珍禽不复见，慨想若人豪。
处士起河朔，英风拔时髦。
文章俪坟诰，俛就犹诗骚。
儿汝命杨孔，奴兵视刘曹。
奸雄可奈此，束之投楚郊。
忤俗竟非命，惜哉时不遭。
非无择木智，天下方滔滔。
遗干泯鱼腹，浮魂谁复招。
近结屈平好，佩兰杂申椒。
远慙子胥烈，怒气翻秋涛。
空余春草碧，恨血满江皋。
洪庆善郎中 其三
葛立方（宋代）

平生气槩凛冰霜，圣读潜心德愈光。赏善每能频击节，避人宁复解移床。

第知中垒序论语，谁测诗仙流夜郎。有道固应黄发寿，何期竟不验长桑。
石鹤
李翔（唐代）

白石孤标逸鹤形，古人随类巧安名。岩花落处见朱顶，夜雨来时闻唳声。

辽海未曾重寄语，缑山今更请宽程。若教卫懿如今在，也遣轩车到此迎。
别舍弟
杜荀鹤（唐代）

欲住住不得，出门天气秋。惟知偷拭泪，不忍更回头。

此日只愁老，况身方远游。孤寒将五字，何以动诸侯。
感兴
陈造（宋代）

如镜江流去，奔驰合自羞。
病容霜后叶，归兴浪前沤。
岐路三生债，风埃一饱谋。
山田饶芋栗，珍重故园秋。
题思亲图
林环（明代）

亲恩犹昊天，欲报嗟罔极。菽水宜届期，庶以供子职。

胡为簪缨宜，一别千里隔。音问旷星霜，定省隳朝夕。

虽怀翩鵻念，驰驱竟何益。几回陟高冈，引睇楚山碧。

亲容不及睹，空见孤云白。誓欲远从之，恨无冲霄翼。

矧兹王事劳，鞅掌不遑息。君亲致匪殊，忠孝道本一。

不见狄怀英，声名独辉赫。愿言企前修，千载扬休绩。